Upozornenie pre všetkých majiteľov a držiteľov psov na území obce Pobedim

Obec Pobedim na základe neustále sa opakujúcich sťažností občanov na voľný pohyb psov v našej obci týmto žiada všetkých majiteľov a držiteľov psov na území obce Pobedim, aby si riadne **zabezpečili psov vo svojich dvoroch, respektíve v chovných zariadeniach a neumožnili tak voľný pohyb psov po obci**, nakoľko títo psi ohrozujú bezpečnosť a zdravie všetkých občanov obce.

Každá fyzická a právnická osoba, ktorá je vlastníkom alebo držiteľom psa je povinná predchádzať tomu, aby jeho pes útočil alebo iným spôsobom ohrozoval človeka, respektíve spôsoboval škodu na majetku, prírode a životnom prostredí, ktoré by pes mohol spôsobiť. Nedovoľme preto, aby voľne pobehujúce psy po našej obci ohrozovali bezpečnosť ľudí, a to nie len našich občanov, ale i návštevníkov obce.

Dovoľujeme si Vás upozorniť, že v zmysle zákona NR SR č. 282/2002 Z. z., ako aj v zmysle VZN obce Pobedim č. 2/2004 o niektorých podmienkach držania psov je **voľný pohyb psa na verejnom priestranstve obce bez osoby, ktorá psa vedie, zakázaný.**

V zmysle  § 7 ods. 1, písm. f) zákona č. 282/2002 Z. z. ide o priestupok, ktorého sa dopustí držiteľ psa, ak nezabráni voľnému pohybu psa okrem priestorov na to určených. Podľa VZN obce Pobedim č. 2/2004 za uvedený  priestupok bude uložená**pokuta 165 Eur**.